אוכל בריא וטעים לא חייב לכלול שעות של עבודה במטבח וגם לא מזווה עמוס בחומרי גלם אקזוטיים. הבשלן ארז גולקו מבשל מאז שהוא זוכר את עצמו ומקפיד תמיד על בחירה בחומרי גלם טובים וזמינים שבשילוב נכון הופכים כל מנה פשוטה לתענוג של ממש.
את מרק העדשים שלו ניתן להכין כפי שהוא מופיע כאן במתכון, אבל אפשר גם לשנות מעט, להוסיף ולהוריד מרכיבים בהתאם להיצע הירקות והירוקים במקרר. לפני ההגשה הוא מגרד מעליו מעט אבן יוגורט, הפרמזן המקומי, שמוסיפה טעם עמוק ומעט חמצמצות. את האבן ניתן להשיג בשוק וואדי ניסנאס בחיפה או במזרח ירושלים, אבל גם תוספת של מיץ לימון או פרמזן תוסיף לו עומק טעמים.
מה שבטוח הוא, שהמרק הזה הוא ארוחה שלמה שאפשר להתחמם איתה בערב מול הטלויזיה ולמחרת לארוז כארוחת צהריים לעבודה או ללימודים.
1. מחממים מעט שמן זית בסיר גדול למרק ומטגנים את הבצל עד הזהבה.
2. מוסיפים את כל הירקות, העדשים והתבלינים ומערבבים.
3. יוצקים כ-2 ליטר מים ומביאים לרתיחה. מעבירים לאש קטנה ומבשלים עד להתרככות של העדשים והירקות, בערך 30-40 דקות.
4. לפני ההגשה מומלץ לזלף כמה טיפות מיץ לימון או לגרד מעט אבן יוגורט ולפזר עלי פטרוזיליה /כוסברה קצוצים.